ꞌLige Esusi anile:
―Tase seweka mochiwa tase weꞌká ꞌnátiga.
ꞌLa nerawa Onorúgame,
ꞌlige ꞌla nerawa neꞌchí.
Alé ꞌpa ne Oꞌnola galílachi asíriga weꞌkaná nerú napurigá ejperega mochímala ꞌemi.
Ta bijchiá nísaká,
pecha animé ko ne alé simeo ꞌwe aꞌlá gatemia napurigá ꞌemi ejperélamala.
ꞌLige aꞌkinana ne simisá ꞌlige ꞌma gatesa,
uchéchigo ku nawama olá ne ꞌemi oꞌtomea ꞌpa rewagachi napurigá ꞌemi alé bilena mochímempá napu ne asimé olá.
ꞌÉmi ꞌla machíguru bowé napu sébame ju napu ne simé olá.
ꞌLige anele alué Romasi:
―Mué Waꞌlula,
tabilé machiaa ramué alé napu simé olá mué.
ꞌLige ¿churigá machibówé alué ko bowé alé simime?
ꞌLige Esusi regá anele:
―Ne júkuru alué bowé.
Neka ꞌla bijchiga ruwíguru,
ne júkuru uché rajpé nejime aꞌwalí napurigá ꞌla ajagá mochiwa.
Tabilé ꞌwesi sebámala napu ajtí Oꞌnó Onorúgame boꞌné aꞌwalila gite,
ne aꞌwalila gite ꞌla sebámala ꞌemi.
ꞌEmi ꞌma asíriga ꞌla machí alué ko ne.
Alekeri ꞌwe aꞌlá machimela ꞌemi ne Oꞌnola Onorúgame.
ꞌMa machíguru ꞌemi Onorúgame,
ꞌmáchigo weꞌsá eteme kame Onorúgame,
neꞌchí etega.
ꞌLiko alué Belipe anele:
―Mué Waꞌlula,
ꞌla elawa napurigá ramué eꞌnewa alué Oꞌnó Onorúgame.
Pe eꞌnésiga aꞌlá nímaleké.
ꞌLiko Esusi anile:
―Mué Belipe,
ꞌma asíriga weꞌká rawé ajtíkuru ne ꞌemi ꞌyuga,
¿bijí tabilé ꞌcho machí mué neꞌchí?
Bilé rió neꞌchí eteme ka,
alueka ne Oꞌnola Onorúgame abiena eteme júkuru.
ꞌLiko ¿chonigá tánebeché mué neꞌchí napurigá elawa napurigá mué ꞌla etémala alué Oꞌnó Onorúgame?
¿Tabilé bijchigi mué ne Oꞌnó Onorúgamechi ajtigó ne ꞌlige Oꞌnó Onorúgameka neꞌchichi ajtigó?
Alué Onorúgame ꞌlige ne si pe biꞌlepi ꞌnátame niru.
Alué raꞌíchili napu ne ruwí,
alueka pecha boꞌné ꞌnátiga ruwígó ne,
alué Oꞌnó Onorúgame napu ne saꞌpálachi ajtí,
alué ꞌsmíguru nocharia neꞌchí.
ꞌWe aꞌlá bijchígiwa ne raꞌichálila,
neka Onorúgamechi ajtíkuru ꞌlige Onorúgameka ne saꞌpálachi ajtíkuru.
Tabilé bijchíginilisaká alué raꞌíchali napu ne ruwí,
pe aꞌlá bijchígisa ꞌla ju alué nóchali napu ne nocha.
Neka ꞌwe aꞌlá bijchiá aní,
alué napu ekí ꞌla nirame ju neꞌchí,
alueka ꞌla gainámala saꞌwá napurigá ne,
ꞌlige aminami abé waꞌlú nóchali newámala.
Neka alé napu waꞌlula Oꞌnó Onorúgame ajtí,
alé simé oláguru.
ꞌLiko alé asigá ꞌyámala ne aꞌwalí ꞌemi.
ꞌLige ꞌemi neꞌchí tánasaká aꞌwalí biꞌlepi ꞌnátili ꞌnátaga neꞌchí ꞌyuga,
ꞌliko ꞌla ꞌyámala ne napu ta ꞌemi.
Neka alaꞌsima oláguru napurigá ralámuli etémala chiena ꞌla ka Oꞌnó Onorúgame.
ꞌEmi tásaká napuyépiri tábiri ꞌla niraga neꞌchí,
ꞌliko ꞌwe ganíliga nejkúrimili júkuru ne.